IdentiCAT, el projecte d'identitat digital autosobirana per apoderar la ciutadania en l'entorn digital
IdentiCAT és nou model d'identitat digital: descentralitzada i autosobirana, basada en tecnologia DLT (Distributed Ledger Technology), tecnologia sobre la qual s'implementen solucions blockchain.
Catalunya es convertirà així en el primer país a dotar-se d' una identitat digital descentralitzada en què el ciutadà/ciutadana serà el propietari, gestor i custodi exclusiu de la seva identitat en qualsevol activitat personal de relació digital, ja sigui amb el sector públic o amb el privat.
El projecte s'empara en les competències de la Generalitat en matèria d'administració electrònica i s'alinea amb el reglament eIDAS aprovat per la Unió Europea el 2014, relatiu a la identificació digital i els serveis de confiança per a les transaccions electròniques.
Aquest reglament té com a objectiu principal garantir el reconeixement mutu i acceptació de la identificació electrònica entre els països de la UE i proporcionar el marc legal per al seu ús en altres estats membres.
IdentiCAT pretén convertir-se en la primera identitat digital a nivell europeu que, impulsada des d'un àmbit públic, serà autogestionada pel mateix ciutadà amb total garantia jurídica i validesa per operar amb l'administració pública, però també amb el món privat, garantint de forma plena el compliment de la normativa de protecció de dades de caràcter personal.
El ciutadà, a través d'un programari específic (en el seu mòbil o dispositiu informàtic que es determini) podrà generar i gestionar la seva pròpia identitat, amb total validesa jurídica i privacitat.
Això suposa un canvi de paradigma respecte als models d'identitat digital existents fins ara, ja que l'administració passa a tenir només un rol de validador de la tecnologia, i la ciutadania passa a ser l'emissora i gestora de les seva pròpia identitat.
El paper de la Generalitat serà el de validador segur de la Identitat Digital autosobirana proporcionant eines i un marc fiable, legal i resilient per a la ciutadania i les empreses públiques i privades.
Les tecnologies de registre distribuït (Distributed Ledger Technology) proporcionen en la seva pròpia arquitectura una capa de seguretat, immutabilitat, resiliència, inalterabilitat que les fa idònies per aplicar-les al desenvolupament de la Identitat Digital autosobirana.
Catalunya disposa de les condicions necessàries per esdevenir pionera i referent en innovació digital en l'àmbit de l'apoderament ciutadà: disposem d'un sector TIC fort amb prop de 16.000 empreses; un ecosistema d'innovació potent format per universitats i centres de recerca; un posicionament excel·lent com a capital mundial del mòbil i hub tecnològic del sud d'Europa; i la decidida aposta del Govern per les tecnologies digitals avançades (5G, blockchain, intel·ligència artificial...) com a motors de transformació de l'administració, la societat i l'economia del país.
El projecte IdentiCAT s'emmarca en l' Estratègia Blockchain de Catalunya aprovada pel Govern el passat 18 de juny per impulsar-ne el seu ús en el si de l'Administració i de la societat.
L'IdentiCAT és un projecte del Govern per crear una identitat digital catalana autosobirana.
Aquest projecte dona resposta a l'objectiu de Govern d'impulsar una ciutadania digital plena: apoderada, capacitada i protegida.
Respon també al dret de tenir una identitat digital que garanteixi privacitat i no pugui esdevenir un element de control de les dades personals.
El ciutadà, a través d'un programari específic, generar i gestionar la seva pròpia identitat, amb total validesa jurídica i privacitat.
Això suposa un canvi de paradigma respecte als models d'identitat digital existents fins ara, ja que l'administració passa a tenir només un rol de validador de la tecnologia, i la ciutadania passa a ser l'única emissora i gestora de les seva pròpia identitat.
Què és una "identitat digital autosobirana"?
Quan diem "autosobirana", ens referim a què –contràriament al que succeeix ara- cada ciutadà o ciutadana es converteix en propietària i gestora de les seves dades i l'Administració passa a ser validadora de la informació, i avaladora de la tecnologia que s'utilitza.
IdentiCAT permetrà oferir a la ciutadania de Catalunya un sistema amb les màximes condicions de seguretat jurídica i d'usabilitat per autogenerar i fer servir les identitats digitals autosobiranes en qualsevol relació electrònica tant amb l'administració i sector públic, com en el privat i entre particulars.
Quin paper serà el de la Generalitat?
El paper de la Generalitat serà el de validador segur de la Identitat Digital autosobirana proporcionant eines i un marc fiable, legal i adaptatiu per a la ciutadania i les empreses públiques i privades.
Quines diferències hi ha respecte els certificats i identitats digitals actuals?
El ciutadà té el control total de les seves dades.
Fins ara aquestes les custodiava l'entitat/organisme emissor i validador de la identitat.
Desapareix la figura de "autoritat" de certificació (amb la ID autosobirana, no cal el paper d'una entitat que emeti certificats)
Es redueixen els riscos de robatoris massius de dades i de monitorització de les dades del ciutadà, cosa que dona major compliment a la normativa europea de protecció de dades.
El ciutadà podrà traslladar atributs validats relacionats amb la seva persona (professió, pertinença a un associació, club, col·lectiu, formació, etc....) sense haver-lo de lligar necessàriament a la seva identitat bàsica (nom i DNI).
Per exemple, seria possible demostrar que ets periodista sense haver de facilitar el teu nom ni DNI; que ets major d'edat sense haver de facilitar ni la data ni el lloc de naixement, etc.
Caldrà tenir-lo per interactuar amb l'Administració?
Amb la implantació d'IdentiCAT no desapareix ni deixen de tenir validesa, de moment, les identitats digitals actuals, ni públiques ni privades, que podran seguir convivint.
Ara bé, l'objectiu, a la llarga és que aquest esdevingui estàndard d'ús a Catalunya.
En cap cas s'obligarà a ningú, ni directa ni indirectament, a fer-se o utilitzar la IdentiCAT però se'n farà promoció i difusió entre la ciutadania, les administracions públiques catalanes i les empreses, amb la voluntat que sigui acceptada i adoptada com a sistema d'identificació pel màxim nombre de ciutadans, administracions i empreses; és a dir, perquè esdevingui un estàndard d'ús a Catalunya.
IdentiCAT servirà per tot allò que requereixi una identificació en l'àmbit digital.
IdentiCAT no és un projecte d'identificació nacional.
És absolutament voluntari i s'emmarca en les competències que té la Generalitat en matèria d'Administració electrònica.
No té caràcter censal ni de registre administratiu.
Es tracta de facilitar i bastir un nou concepte de ciutadania digital, amb tecnologia puntera i innovadora que apodera el ciutadà.
La Llei 39/2015 de Procediment Administratiu espanyola reconeix el dret i també el deure de les administracions públiques a "proveir" una identitat digital.
Sobre el marc de competències propi, el Tribunal Constitucional avala que les CC.AA tenen el dret a 'proveir una identitat digital' als seus ciutadans i ciutadanes.
Totes les accions de la Generalitat en aquest sentit estan emparades en aquesta legislació vigent.
La base competencial de la provisió d'identitats la trobem a la llei estatal.
També s'empara en el reglament europeu eIDAS, que té com a objectiu principal garantir el reconeixement mutu i acceptació de la identificació electrònica entre els països de la UE i proporcionar el marc legal per al seu ús en altres estats membres.
Quin impacte tindrà l'IdentiCAT pel que fa a la privacitat?
IdentiCAT neix, precisament per millorar les mesures de seguretat i privacitat en els sistemes d'identificació digital.
Amb IdentiCAT, en cap cas es publicaran dades personals a la xarxa, les dades les tindrà exclusivament el seu propietari (el ciutadà i ciutadana) al seu dispositiu.
Per què fa servir tecnologia DLT i de cadena de blocs?
Les tecnologies de registre distribuït (DLT), conegudes popularment com a blockchain (cadena de blocs) ofereixen, com a característiques ja integrades en la seva pròpia arquitectura, una capa de seguretat, immutabilitat, resiliència i inalterabilitat molt superior a les tecnologies tradicionals de bases de dades.
A més, es tracta d'una tecnologia apoderadora, que garanteix al ciutadà ser el guardià únic de les seves dades d'identitat.
Per això, s'ha considerat aquesta tecnologia com la idònia per aplicar-la al desenvolupament del projecte IdentiCAT, una de les primeres i principals iniciatives que el Govern posa en marxa en el marc de l'Estratègia Blockchain de Catalunya aprovada pel Govern el passat 18 de juny per impulsar-ne el seu ús en el si de l'Administració.
Això permet que la Generalitat de Catalunya esdevingui validadora segura de la Identitat Digital autosobirana i proporcioni eines i un marc fiable per a la ciutadania i les empreses públiques i privades, sense ser ni propietària ni generadora de la identitat.